b'\n_START_ARTICLE_\nSlaget ved Khalkhin Gol\n_START_SECTION_\nBaggrund\n_START_PARAGRAPH_\nEfter bes\xc3\xa6ttelsen af Manchuriet og Korea flytte Japan sin milit\xc3\xa6re interesse til sovjetiske omr\xc3\xa5der, som gr\xc3\xa6nsede op til disse territorier. Den f\xc3\xb8rste store sovjetisk-japanske gr\xc3\xa6nseepisode var slaget ved Khasans\xc3\xb8en, som foregik i 1938 i Primorskij. Det kom ofte til sammenst\xc3\xb8d mellem japanske og sovjetiske styrker p\xc3\xa5 gr\xc3\xa6nsen til Manchuriet._NEWLINE_I 1939 var Manchuriet en marionetstat under Japan under navnet Manchukuo. Japanerne h\xc3\xa6vdede at gr\xc3\xa6nsen mellem Manchukuo og Den mongolske Folkerepublik var ved Khalkhyn Gol, som flyder ind i Buirs\xc3\xb8en.  Til geng\xc3\xa6ld h\xc3\xa6vdede mongolerne og deres sovjetiske allierede, at gr\xc3\xa6nsen forl\xc3\xb8b ca. 15 km \xc3\xb8st for floden, lige \xc3\xb8st for landsbyen Nomonhan._NEWLINE_Den vigtigste bes\xc3\xa6ttelsesstyrke i Manchukuo var Kwantung Arm\xc3\xa9en, som bestod af nogle af de bedste japanske enheder i 1939. Garnisonen i den vestlige del af Manchukuo bestod af en nyopstillede 23. division i Hailar under general Michitar\xc5\x8d Komatsubara og bestod af adskille enheder fra Manchukuos h\xc3\xa6r og gr\xc3\xa6nseenheder. _NEWLINE_De sovjetiske tropper bestod af 57. Specialkorps, som var placeret fremskudt fra Trans-Bajkal milit\xc3\xa6rdistriktet med ansvar for forsvaret af gr\xc3\xa6nsen mellem Sibirien og Manchuriet. De mongolske tropper bestod fortrinsvis af kavaleribrigader og let artiller, og viste sig at v\xc3\xa6re effektive og aktive, men havde ikke kampvogne og tropper i tilstr\xc3\xa6kkeligt omfang. _NEWLINE_I 1939 gav den japanske regering Kwantung arm\xc3\xa9en ordre til at styrke og bef\xc3\xa6ste Manchukuos gr\xc3\xa6nser mod Mongoliet og Sovjetunionen. Hertil kom, at Kwantung arm\xc3\xa9en, som l\xc3\xa6nge havde v\xc3\xa6ret stationeret i Manchuriet langt fra de japanske hoved\xc3\xb8er, var blevet meget uafh\xc3\xa6ngig, og ikke f\xc3\xb8lte behov for at f\xc3\xa5 godkendelse fra den japanske regering, inden den ud\xc3\xb8vede aggression overfor de sovjetiske styrker.\n_START_SECTION_\nKampe i maj, juni og juli\n_START_PARAGRAPH_\nEpisoden begyndte den 11. maj 1939.  En mongolsk kavalerienhed med 70-90 mand var tr\xc3\xa6ngt ind i det omstridte omr\xc3\xa5de for at finde gr\xc3\xa6sgange til deres heste. Kavaleri fra Manchukuo angreb mongolerne og drev dem tilbage over Khalkhin Gol. Den 13. maj vendte den mongolske styrke tilbage i st\xc3\xb8rre tal, og Manchukuoerne kunne ikke fordrive dem. _NEWLINE_Den 14. maj anf\xc3\xb8rte oberstl\xc3\xb8jtnant Yaozo Azuma 23. divisions rekognosceringsregiment med st\xc3\xb8tte fra 64. regiment fra samme division under oberst Takemitsu Yamagata, ind i omr\xc3\xa5det og mongolerne trak sig tilbage. Sovjetiske og mongolske tropper vendte tilbage til det omstridte omr\xc3\xa5de og Azumas styrje rykkede igen ud for at fordrive dem. Denne gang forl\xc3\xb8b tingene anderledes, da den sovjetisk-mongolske styrke omringede Azumas styrke den 28. maj og nedk\xc3\xa6mpede den.  Azuma styrken mistede 8 officerer og 97 mand dr\xc3\xa6bt og en officer og 33 mand s\xc3\xa5rede, og havde s\xc3\xa5ledes tab p\xc3\xa5 63\xc2\xa0%. _NEWLINE_Begge sider begyndte at opbygge deres styrker i omr\xc3\xa5det. Japan havde snart 30.000 mand i omr\xc3\xa5det._NEWLINE_Russerne afsendte en ny chef, generall\xc3\xb8jtnant Georgij Zjukov, som ankom den 5. juni og medbragte flere motoriserede og pansrede enheder til kampomr\xc3\xa5det._NEWLINE_Den 27. juni indledte japanerne et luftangreb. Den japanske 2. luftbrigade angreb den sovjetiske flybase ved Tamsak-Bulak i Mongoliet.  Japanerne vandt denne kamp idet de \xc3\xb8delagde en halv gang flere fly end de mistede, men angrebet var blevet beordret af Kwangtung arm\xc3\xa9en uden forlov fra den japanske h\xc3\xa6rs hovedkvarter i Tokyo. Tokyo gav straks det japanske luftv\xc3\xa5ben ordre til ikke at gennemf\xc3\xb8re yderligere angreb._NEWLINE_I l\xc3\xb8bet af juni var der fortsatte rapporter om sovjetisk og mongolsk aktivitet p\xc3\xa5 begge sider af floden ved Nomonhan, og mindre angreb p\xc3\xa5 isolerede manchukiske enheder. I slutningen af m\xc3\xa5neden fik den japanske chef for 23. division, generall\xc3\xb8jtnant Michitar\xc5\x8d Komatsubara, tilladelse til at "uds\xc3\xa6tte de invaderende". Den japanske plan gik ud p\xc3\xa5 et knibtangsangreb. Tre regimenter og dele af et fjerde, herunder tre fra 23. division \xe2\x80\x93 71. og 72. infanteriregiment samt en bataljon fra 64. infanteriregiment og 26. infanteriregiment under oberst Shinichiro Sumi, som var udl\xc3\xa5nt fra 7. division skulle krydse over Khalkin Gol, \xc3\xb8del\xc3\xa6gge kommunisternes styrker p\xc3\xa5 Baintsagan bakken p\xc3\xa5 den vestlige bred, og derefter foretage et venstre sving og rykke sydp\xc3\xa5 til Kawatama broen.  Den anden del af angrebet blev tildelt Yasuoka enheden, som bestod af 3. og 4. kampvognsregiment samt en del af 64. regiment, en bataljon af 28. infanteriregiment fra 7. division, 24. ingeni\xc3\xb8rregiment og en bataljon af 13. feltartilleriregiment, under samlet ledelse af generall\xc3\xb8jtnant Yasuoka Masaomi. Denne styrke skulle angribe sovjetiske tropper p\xc3\xa5 den \xc3\xb8stlige bred af Khalkhyn Gol og nord for Holsten floden. De to japanske fremst\xc3\xb8d skulle m\xc3\xb8des i de sovjetiske styrkers bagomr\xc3\xa5de og omringe dem. _NEWLINE_Det lykkedes for den nordlige enhed at krydse Khalkhyn Gol, fordrive sovjetstyrkerne fra Baintsagan bakken og rykke sydp\xc3\xa5 langs den vestlige bred, men Zjukov, som havde fornemmet faren, indledte et modangreb med 450 kampvogne og panserbiler. Den russiske pansrede styrke angreb japanerne p\xc3\xa5 tre sider, og selv om den ikke var st\xc3\xb8ttet af infanteri lykkedes det omtrent at omringe japanerne. Den japanske styrke, som yderligere var handicappet af kun at have en enkelte pontonbro over floden til forsyninger (hovedparten af brobygningspersonellet var sent sydp\xc3\xa5 for at hj\xc3\xa6lpe til i krigen i Kina) var tvunget til at tr\xc3\xa6kke sig tilbage og krydsede floden igen den 5. juli. I mellemtiden angreb Yasuoka enheden (den sydlige styrke) om natten den 2. juli. Den rykkede frem om natten for at undg\xc3\xa5 sovjetisk artilleri p\xc3\xa5 det h\xc3\xb8jtliggende omr\xc3\xa5de p\xc3\xa5 flodens vestlige bred. Et egentligt slag fulgte, hvor Yasuoka enheden mistede over halvdelen af dens kampvogne, men alligevel ikke kunne bryde gennem de sovjetiske styrker p\xc3\xa5 den \xc3\xb8stlige bred og n\xc3\xa5 Kawatama broen.   _NEWLINE_Efter at et sovjetisk modangreb den 9. juli havde kastet den forsl\xc3\xa5ede, udmarvede Yasuoka enhed tilbage blev den opl\xc3\xb8st og Yasuoka blev afl\xc3\xb8st._NEWLINE_De to h\xc3\xa6re fortsatte med st\xc3\xb8de sammen med hinanden i de f\xc3\xb8lgende to uger langs en fire kilometer lang front langs \xc3\xb8stbredden af Khalkhyn Gol til dens m\xc3\xb8de med Holsten floden.  Zjukov, hvis h\xc3\xa6r var 750 km fra sin forsyningsbase, samlede en fl\xc3\xa5de af 2.600 lastbiler ti at forsyne sine tropper, mens japanerne havde alvorlige forsyningsproblemer, fordi de ikke r\xc3\xa5dede over lignende motoriseret transport.  Den 23. juli indledte japanerne endnu et storstilet angreb, ved at sende 64. og 72. regiment mod de sovjetiske styrker, som forsvarede Kawatama broen.  Japanske artillerienheder st\xc3\xb8ttede angrebet med en massiv sp\xc3\xa6rreild, som opbrugte over halvdelen af deres ammunitionslagre i l\xc3\xb8bet af to dage. Angrebet gjorde nogen fremgang, men det lykkedes ikke at gennembryde den sovjetiske linje og n\xc3\xa5 frem til broen. Japanerne trak sig ud af angrebet den 25. juli p\xc3\xa5 grund af stigende tab og udt\xc3\xb8mte lagre af artillerigranater. De havde tab p\xc3\xa5 over 5.000 mand p\xc3\xa5 dette tidspunkt, men havde fortsat 75.000 mand og adskillige hundrede fly overfor de kommunistiske styrker. Slaget gik ind i et d\xc3\xb8dvande.\n_START_SECTION_\nAugust: Zjukovs angreb\n_START_PARAGRAPH_\nJapanerne omgrupperede sig og planlagde et tredje storoffensiv mod sovjetstyrkerne til den 24. august. De fik aldrig chancen. Zjukov havde samlet en stor pansret styrke i form af tre kampvognsbrigader (4., 6. og 11.) og to mekaniserede brigader (7. og 8., som bestod af panserbiler med tilknyttet infanterist\xc3\xb8tte). Denne styrke blev placeret p\xc3\xa5 den sovjetiske venstre og h\xc3\xb8jre fl\xc3\xb8j. I alt havde Zjukov tre riffeldivisioner, to kampvognsdivisioner, yderligere to kampvognsbrigader \xe2\x80\x93 i alt 498 kampvogne \xe2\x80\x93 to motoriserede infanteridivisioner og en luftstyrke p\xc3\xa5 ca. 250 jagere og bombefly at s\xc3\xa6tte ind mod japanerne. Mongolerne indsatte to kavaleridivisioner.  Kwantung arm\xc3\xa9en derimod havde kun to let pansrede divisioner der hvor angrebet blev sat ind. De var opbygget omkring generall\xc3\xb8jtnant Michitar\xc5\x8d Komatsubaras 23. division, hvis hovedkvarter havde ligget i Hailar, hovedstaden i Hsingan, Manchu provinsen, over 150 km fra kamphandlingerne.  Deres efterretningsaktivitet havde heller ikke opdaget omfanget af den sovjetiske opmarch eller m\xc3\xa5let for det angreb, som Zjukov planlagde._NEWLINE_Zjukov besluttede, at det var p\xc3\xa5 tide at bryde d\xc3\xb8dvandet. Han indsatte omkring 50.000 sovjetiske og mongolske tropper fra 57. Special Korps i forsvaret af den \xc3\xb8stlige bred af Khalkhyn Gol, derp\xc3\xa5 krydsede han floden den 20. august for at angribe de japanske elitestyrker med tre infanteridivisioner, koncentreret artiller, en kampvognsbrigade og de bedste fly fra det sovjetiske luftv\xc3\xa5ben. Da f\xc3\xb8rst japanerne var blevet indviklet i kamp mod det sovjetiske centrum, fejede de pansrede sovjetiske enheder rundt om flankerne og angreb japanerne i ryggen, afskar deres kommunikationslinjer, afv\xc3\xa6rgede desparate japanske modangreb (en japansk officer trak sin sabel og anf\xc3\xb8rte et angreb til fods mod sovjetiske kampvogne), og opn\xc3\xa5ede en klassisk omringning. Da de to fl\xc3\xb8je i Zjukovs angreb m\xc3\xb8dtes ved landsbyen Nomonhan den 25. var den 23. japanske division fanget i en f\xc3\xa6lde. Den 26. august slog et japansk angreb for at unds\xc3\xa6tte 23. division fejl. Den 27. august fors\xc3\xb8gte 23. division at bryde ud af omringningen, men forg\xc3\xa6ves. Da de omringede styrker n\xc3\xa6gtede at overgive sig, \xc3\xb8delagde Zjukov dem med artilleri og luftangreb. Slaget endte den 31. august med de japanske styrkers fuldst\xc3\xa6ndige \xc3\xb8del\xc3\xa6ggelse. De resterende japanske enheder trak sig tilbage til \xc3\xb8st for Nomonhan._NEWLINE_Mens Zjukov afsluttede nedk\xc3\xa6mpelsen af 23. division var store begivenheder under udvikling tusinder af kilometer mod vest. Den f\xc3\xb8lgende dag, 1. september 1939, indledte Adolf Hitler sin invasion af Polen og 2. verdenskrig br\xc3\xb8d ud i Europa.  Sovjetunionen havde allerede indg\xc3\xa5et Molotov-Ribbentrop-pagten, efter hvilken Sovjetunionen skulle bes\xc3\xa6tte den \xc3\xb8stlige del af Polen og etablere indflydelsessf\xc3\xa6rer i Finland, Estland og Letland. M\xc3\xa5ske som resultat af Stalins nye forpligtelser i \xc3\x98steuropa rykkede de sovjetiske styrker ikke over den gr\xc3\xa6nse, som de h\xc3\xa6vdede var deres ved slagets begyndelse. Sovjetunionen og Japan underskrev en v\xc3\xa5benhvile den 15. september, og den tr\xc3\xa5dte i kraft den f\xc3\xb8lgende dag.  Stalin, som s\xc3\xa5ledes ikke beh\xc3\xb8vede at bekymre sig om sin \xc3\xb8stgr\xc3\xa6nse, kunne give gr\xc3\xb8nt lys til Sovjetunionens invasion af Polen i 1939 som begyndte den 17. september.\n_START_SECTION_\nEfterspil\n_START_PARAGRAPH_\nDer er stor forskel p\xc3\xa5 vurderingerne af tabene. Nogle kilder h\xc3\xa6vder at japanerne mistede 45.000 eller flere mens de sovjetiske tab var p\xc3\xa5 mindst 17.000. Japanerne rapporterede officielt 8.440 d\xc3\xb8de og 8.766 s\xc3\xa5rede, mens russerne i starten h\xc3\xa6vdede at have samlede tab p\xc3\xa5 9.284. Det er sandsynligt at de offentliggjorte tal var formindsket af propagandam\xc3\xa6ssige \xc3\xa5rsager. I de senere \xc3\xa5r, efter at de sovjetiske arkiver er blevet \xc3\xa5bnet er der kommet mere pr\xc3\xa6cise vurderinger af de sovjetiske tab, som nu angives til 7.974 d\xc3\xb8de og 15.251 s\xc3\xa5rede.  Tilsvarende forskning i de japanske tabstal er endnu ikke sket. _NEWLINE_Selv om denne konflikt ikke er s\xc3\xa6rlig kendt i Vesten, havde den dybtg\xc3\xa5ende konsekvenser for forl\xc3\xb8bet af 2. Verdenskrig. Det kan siges at det var det f\xc3\xb8rste afg\xc3\xb8rende slag i 2. Verdenskrig, fordi det afgjorde at de to vigtige Aksemagter aldrig ville f\xc3\xa5 forbindelse med hinanden gennem Rusland. Nederlaget overbeviste imperiegeneralstaben i Tokyo om at h\xc3\xa6rens \xc3\xb8nsker om at erobre Sibirien til Bajkals\xc3\xb8en var umulige at opn\xc3\xa5. I stedet valgte man at f\xc3\xb8lge fl\xc3\xa5dens tanker om erobringer i Syd\xc3\xb8stasien, f\xc3\xb8rst og fremmest Hollandsk Ostindien, som var rigt p\xc3\xa5 olie og mineraler, hvilket f\xc3\xb8rte direkte til Angrebet p\xc3\xa5 Pearl Harbor 2\xc2\xbd \xc3\xa5r senere i december 1941. Japanerne foretog aldrig siden et offensivt tr\xc3\xa6k mod Sovjetunionen. I 1941 underskrev de to lande en aftale om at respektere Mongoliets og Manchukuos gr\xc3\xa6nser og lovede at forholde sig neutralt overfor hinanden.  Freden holdt indtil Sovjetunionens invasion af Manchuriet i august 1945, i krigens sidste uger._NEWLINE_Det var den f\xc3\xb8rste sejr for den snart ber\xc3\xb8mte sovjetiske general Georgij Zjukov, hvilket indbragte ham den f\xc3\xb8rste af hans fire Sovjetunionens helt medaljer. Zjukov selv blev forfremmet og forflyttet vest p\xc3\xa5 til Kiev milit\xc3\xa6rdistriktet. Hans kamperfaring blev nyttig i december 1941 under Slaget om Moskva. Zjukov brugte al sin erfaring til at iv\xc3\xa6rks\xc3\xa6tte den f\xc3\xb8rste vellykkede sovjetiske modoffensiv mod den tyske invasion. Mange sibiriske og andre trans-uralske enheder tog del i dette angreb, og beslutningen om at flytte divisionerne fra Sibirien blev hjulpet p\xc3\xa5 vej af den sovjetiske mesterspion Richard Sorge i Tokyo, som kunne meddele den sovjetiske regering, at japanerne havde \xc3\xb8jnene rettet mod syd, og sandsynligvis ikke ville iv\xc3\xa6rks\xc3\xa6tte et nyt angreb mod Sibirien forel\xc3\xb8big. Et \xc3\xa5r efter at have kastet tyskerne tilbage fra den sovjetiske hovedstad planlagde og gennemf\xc3\xb8rte Zjukov den R\xc3\xb8de H\xc3\xa6rs offensiv i Slaget om Stalingrad, hvor han anvendte en taktik som meget lignede Khalkhin Gol, hvor de sovjetiske styrker fastholdt fjenden i centrum, uopdaget opbyggede en stor styrke i omr\xc3\xa5det og gennemf\xc3\xb8rte et knibtangsangreb p\xc3\xa5 fl\xc3\xb8jene for at omringe den fjentlige h\xc3\xa6r. Et knibtangsangreb er s\xc3\xa5 gammelt som Cannae, men Zjukov fortjener ros for at vide hvorn\xc3\xa5r man skal anvende det, og is\xc3\xa6r for at evne at gennemf\xc3\xb8re det i den enorme skala, som var n\xc3\xb8dvendig. _NEWLINE_ _NEWLINE_Selv om japanerne l\xc3\xa6rte aldrig at angribe Sovjetunionen igen gennemf\xc3\xb8rte de ingen st\xc3\xb8rre \xc3\xa6ndringer i deres taktiske doktriner. De fortsatte med at l\xc3\xa6gge v\xc3\xa6gt p\xc3\xa5 mod og tapperhed ved den enkelte soldat frem for kocentreret styrke og kampvogne. Problemerne, som de stod overfor ved Khalkhin Gol, f\xc3\xb8rst og fremmest deres mangel p\xc3\xa5 kampvogne, kom til at plage dem igen, da amerikanerne og briterne rejste sig oven p\xc3\xa5 nederlagene i 1941-1942 og gik i gang med erobringen af det japanske imperium._NEWLINE_Ved den internationale milit\xc3\xa6rdomstol i Fjern\xc3\xb8sten blev 14 japanere tiltalt for at have "indledt en aggressionskrig ... mod den Mongolske Folkerepublik i omdet ved Khalkhin-Gol floden" og for at have f\xc3\xb8rt krig "i strid med international ret" mod Sovjetunionen.   Kenji Doihara, Hiranuma Kiichir\xc5\x8d og Seishir\xc5\x8d Itagaki blev d\xc3\xb8mt for disse anklager._NEWLINE_Den mongolske by Choibalsan, i Dornod provinsen hvor slaget blev udk\xc3\xa6mpet er hjemsted for "G.K. Zhukov Museum", som er viet til Zjukov og slaget i 1939.  Ulaanbaatar i  Mongoliet har ogs\xc3\xa5 et "G.K. Zhukov Museum" med informatino om slaget ved Khalkhin Gol.'